याज्ञवल्क्यस्मृतिः/व्यवहाराध्यायः/सीमाविवादप्रकरणम्
<table>		
		
<td><p>		
	सींनो विवादे क्षेत्रस्य सामन्ताः स्थविरादयः   ।गोपाः सीमाकृषाणा ये सर्वे च वनगोचराः   । । २.१५०  । ।	</p>
<td><p>		
	नयेयुरेते सीमानं स्थलाङ्गारतुषद्रुमैः   ।सेतुवल्मीकनिंनास्थि चैत्याद्यैरुपलक्षिताम्  । । २.१५१  । ।	</p>
<td><p>		
	सामन्ता वा समग्रामाश्चत्वारोऽष्टौ दशापि वा   ।रक्तस्रग्वसनाः सीमां नयेयुः क्षितिधारिणः   । । २.१५२  । ।	</p>
<td><p>		
	अनृते तु पृथग्दण्ड्या राज्ञा मध्यमसाहसम्  ।अभावे ज्ञातृचिह्नानां राजा सींनः प्रवर्तिता   । । २.१५३  । ।	</p>
<td><p>		
	आरामायतनग्राम निपानोद्यानवेश्मसु   ।एष एव विधिर्ज्ञेयो वर्षाम्बुप्रवहादिषु   । । २.१५४  । ।	</p>
<td><p>		
	मर्यादायाः प्रभेदे च सीमातिक्रमणे तथा   ।क्षेत्रस्य हरणे दण्डा अधमोत्तममध्यमाः   । । २.१५५  । ।	</p>
<td><p>		
	न निषेध्योऽल्पबाधस्तु सेतुः कल्याणकारकः   ।परभूमिं हरन्कूपः स्वल्पक्षेत्रोबहूदकः   । । २.१५६  । ।	</p>
<td><p>		
	स्वामिने योऽनिवेद्यैव क्षेत्रे सेतुं प्रवर्तयेत् ।उत्पन्ने स्वामिनो भोगस्तदभावे महीपतेः   । । २.१५७  । ।	</p>
<td><p>		
	फालाहतं अपि क्षेत्रं न कुर्याद्यो न कारयेत् ।स प्रदाप्यः कृष्टफलं क्षेत्रं अन्येन कारयेत् । । २.१५८  । ।	</p>
</table>